(Якаўлеў: ) Выказваньне Лявонава цалкам дакладна перадае тую атмасфэру, якая цяпер існуе на Беларусі. У дырэктараў буйнейшых прадпрыемстаў сапраўды няма іншага выйсьця, бо сыстэма кіраваньня прадпрыемствамі нечувана ўскладненая рознымі загадамі – нават не законамі, а распараджэньнямі, якія выдаюць шматлікія кантрольныя ворганы. А такіх ворганаў цяпер у Беларусі напладнілася столькі, што нават нельга параўноўваць з тым кантролем, які існаваў да 91-га году. Узгадайце: калі прэзыдэнт ішоў да ўлады, ён заяўляў, што мы, маўляў, адбярэм у партыі будынкі абкамаў, райкамаў і аддамо гэта дзецям пад дзіцячыя садкі і школы. А цяпер мы бачым зусім іншыя прыклады: калі кантрольныя ворганы засяляюцца ў дзіцячыя садкі і школы. Назавіце мне хоць адзін партыйны будынак, які б быў перададзены пад дзіцячы садок альбо шпіталь!